蔡州三首  其一
作者：孔武仲
朝代：宋

paragraphs: 愁雲昏昏掩六月，電光霍霍盤四隅。
淮西一雨三晝夜，長瀾積潦無處無。
試登高樓望四野，平田渺渺成江湖。
山源奔溢來處遠，晨朝又報高丈餘。
重闉閉築僅自守，一带縈疊何其孤。
頽墻處處若山壞，百舍相望無完區。
辛勤買得稭一束，馬饑况乏粟與芻。
三十年間走四方，始遭此厄真窮途。
跧居丘亭往來斷，時起顧是青雲衢。
如絲一罅見天面，頑陰復起相糢糊。
幽憂填胸不自遣，强扣瓦缶傾殘壺。
醉中暫爾神氣王，醒定更覺心摧枯。
城陰老蛙正逸樂，聲如轉軸相鳴呼。
强弓毒矢未易射，欲殺唯有企翁符。
吾家此去八十驛，愁來更展江湖圖。